Broj: 711-I-972-P-225/22-02-21

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4., i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), na zahtjev **Martine Brajković Mrak, pročelnice Ureda Grada Pazina,** za davanjem očitovanja Povjerenstva**,** na 167. sjednici, održanoj dana 12. travnja 2022., daje sljedeće

**OČITOVANJE**

**Sukladno odredbama ZSSI-a, članovi predstavničkog tijela jedinice lokalne samouprave nisu obveznici navedenog Zakona, niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.**

Obrazloženje

Zahtjev za mišljenjem Povjerenstva podnijela je Martina Brajković Mrak, pročelnica Grada Pazina. Zahtjev je u Povjerenstvu zaprimljen 11. travnja 2022. pod poslovnim brojem 711-U-4117-P-225/22-01-1, povodom kojeg se vodi predmet broj P-225/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica traži mišljenje Povjerenstva je li član predstavničkog tijela jedinice lokalne samouprave (vijećnik) u sukobu interesa u situaciji kada je ujedno predsjednik ili osoba koja zastupa udrugu koja aplicira na donacije iz gradskog proračuna i što treba napraviti ukoliko je u sukobu interesa.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. istog članka propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije.

Slijedom navedenog, članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a osim odredbi iz članka 4. na njih ne primjenjuju, a niti njihovo postupanje suprotno odredbama ZSSI-a može predstavljati povod za postupak u kojem bi Povjerenstvo utvrđivalo postojanje povrede toga Zakona.

 Međutim, Povjerenstvo ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Isto tako, Povjerenstvo napominje kako je sukladno odredbi članka 4. ZSSI-a predstavničko tijelo dužno donijeti kodeks ponašanja koji se odnosi na članove predstavničkih tijela i sadrži, između ostalog, odredbe o sprječavanju sukoba interesa.

 S obzirom na navedeno, Povjerenstvo ukazuje podnositeljici zahtjeva da navedeni etički kodeks može sadržavati odredbe o obvezi izuzimanja i deklariranja članova predstavničkog tijela u slučaju mogućeg sukoba interesa, kao i ograničenja vezano uz stupanje u poslovne odnose članova predstavničkih tijela s jedinicom lokalne samouprave čiji je vijećnik pro futuro.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana